Subject: [DKIM katki]Selgitustaotlus
From: "Gert Reisner" <[email-masked]>
To: <[email-masked]>, "Info - SOM" <[email-masked]>, "HM - HTM" <[email-masked]>
Cc: "Kriste Kald" <[email-masked]>, "Anne Kloren" <[email-masked]>
Date: Fri, 13 Mar 2026 07:56:00 +0200

Tähelepanu! Tegemist on välisvõrgust saabunud kirjaga.
Tundmatu saatja korral palume linke ja faile mitte avada.
HOIATUS! See e-kiri võib olla liba-, õngitsus- või pahaloomuline, kuna on
saadetud asutusest, kus meiliserver on vigaselt seadistatud.
Rohkem infot: KKK | teenusveeb -> E-post ja kalender. 
	Selgitustaotlus
Õpilaste kaasamise kohta koolide tootmisköökide tootmisprotsessidesse ning
selle kooskõla kohta toiduohutuse, tööohutuse ja laste ohutuse nõuetega
Adressaadid:
Põllumajandus- ja Toiduamet
Sotsiaalministeerium
Haridus- ja Teadusministeerium
Käesolev pöördumine esitatakse märgukirjale ja selgitustaotlusele
vastamise seaduse alusel eesmärgiga saada pädevate riigiasutuste
õiguslikult põhjendatud seisukoht küsimuse kohta, kas õpilaste kaasamine
koolide tootmisköökide toidu valmistamise protsessidesse on kooskõlas
kehtiva õigusega. Jüri Koolis on arutlusel võimalus arendada õpilaste
toiduharidust ja toidukultuuri kujundamist läbi praktiliste tegevuste.
Koolide toidukeskkonna kujundamist käsitlevates juhendmaterjalides on
rõhutatud õpilaste kaasamist toidukultuuri kujundamisse ja toiduhariduse
arendamisse. Näiteks juhendis „Hea tava koolidele“ kirjeldatakse võimalusi
kaasata õpilasi toiduga seotud tegevustesse ning toiduhariduse
edendamisse. Samas on praktikas ilmnenud olukordi, kus selliseid soovitusi
on tõlgendatud viisil, mille kohaselt õpilasi kaasatakse ka koolide
tootmisköökide tootmisprotsessidesse, kus valmistatakse igapäevast
koolilõunat. Avalikes allikates on kajastatud, et sellist praktikat
kasutab näiteks koolitoitlustuse teenuse osutaja Baltic Restaurants
Estonia AS oma tegevustes. Kuna ka Jüri Koolis on arutatud võimalust
kaasata õpilasi teatud määral kooli tootmisköögi tegevustesse, peame enne
sellise praktika võimaliku rakendamise kaalumist vajalikuks saada pädevate
riigiasutuste selge ja õiguslikult põhjendatud seisukoht selle kohta, kas
selline tegevus on kehtiva õigusega kooskõlas ning millistel tingimustel
see võiks olla lubatav.
Selline praktika tekitab aga mitmeid küsimusi selle kohta, kas õpilaste
kaasamine professionaalse tootmisköögi tööprotsessidesse on kooskõlas
järgmiste nõuetega:
• toiduohutuse regulatsioonidega
• töötervishoiu ja tööohutuse nõuetega
• laste ohutuse ja tervisekaitse põhimõtetega
• toidukäitlemise regulatsioonidega
Toiduohutuse õiguslik raamistik
Koolide tootmisköökides valmistatav toit on toidukäitlemine, millele
laienevad Euroopa Liidu ja Eesti õigusaktid.
Eelkõige:
• Regulation (EC) No 852/2004 toiduainete hügieeni kohta
• Toiduseadus
EL määruse 852/2004 artikli 5 kohaselt peab toidukäitleja rakendama
HACCP-põhist enesekontrollisüsteemi, mis hõlmab ohtude analüüsi ja
kriitiliste kontrollpunktide kontrollimist. HACCP süsteemi toimimise
eelduseks on, et toidukäitlemise protsessis osalevad isikud on koolitatud
ning nende tegevus on kontrollitav ja dokumenteeritud.
Sama määruse II lisa VIII peatüki kohaselt peavad toiduga töötavad isikud:
• olema hügieeninõuetest teadlikud ja koolitatud
• järgima toiduhügieeni nõudeid
• vältima toidu saastumise ohtu
Seetõttu tekib küsimus, kas õpilased, kes osalevad tootmisköögis toidu
valmistamises, on käsitatavad toidukäitlejatena ning kas nende tegevus
vastab nimetatud nõuetele?
Tööohutus ja füüsikalised ohud
Professionaalsetes tootmisköökides esineb mitmeid tööohutuse riske,
sealhulgas:
• teravad lõikeriistad
• mehaanilised ja elektrilised köögiseadmed, lõikurid jne
• kuumad pinnad ja vedelikud
• aur
• raskete anumate käsitlemine (ümberminemise-kukkumise oht)
• libedad põrandad
• spetsiaalsete tööjalanõude puudumine
Selliste riskide hindamine ja maandamine on tööandja kohustus vastavalt:
• Töötervishoiu ja tööohutuse seadusele
Kuna õpilased ei ole tööandja töötajad, tekib küsimus, millisel õiguslikul
alusel ja milliste ohutusmeetmete alusel oleks lubatud nende kaasamine
tootmisprotsessi.
Keemilised ohud
Toiduvalmistusköökides kasutatakse regulaarselt kemikaale, sealhulgas:
• desinfektsioonivahendid
• söövitavaid rasvaeemaldusvahendid
• nõudepesumasinate kemikaalid
Nende kasutamine on reguleeritud muu hulgas:
• Kemikaaliseadusega
Tekib küsimus, kuidas on tagatud, et õpilased ei puutu kokku
kemikaalidega, mille käsitlemine eeldab ohutusalast juhendamist.
Laste ohutus ja kooli kohustused
Õpilaste turvalisuse tagamine tuleneb muu hulgas:
• Põhikooli- ja gümnaasiumiseadusest
• Lastekaitseseadusest
Nimetatud õigusaktide kohaselt peab kool tagama õpilastele turvalise
õpikeskkonna ning vältima põhjendamatute riskide tekitamist.
Professionaalne tootmisköök ei ole oma olemuselt kavandatud keskkond, kus
alaealised osalevad toidutootmise protsessis. Professionaalne tootmisköök
on töökoht, kus kasutatakse tööstuslikke seadmeid ja kus tööprotsessid on
kavandatud professionaalse väljaõppe saanud personali jaoks.
Järelevalve ja riigi vastutus
Toiduohutuse üle teostab riiklikku järelevalvet:
• Põllumajandus- ja Toiduamet
Õpilaste tervisekaitse ja ohutusega seotud poliitika kujundamine kuulub
muu hulgas:
• Sotsiaalministeeriumi ja Haridus- ja Teadusministeeriumi pädevusse
Seetõttu on enne võimalike praktiliste lahenduste rakendamist oluline
saada nimetatud asutuste selge seisukoht, kas selline praktika on lubatav.
Küsimused
Palun esitada kirjalik ja õiguslikult põhjendatud seisukoht järgmistes
küsimustes.
Küsimused Põllumajandus- ja Toiduametile
1.  Kas õpilaste osalemine koolide toitlustusköökide toidu valmistamise
protsessides on kooskõlas:
• EL määrusega 852/2004
• toiduseadusega
2.  Kas õpilasi, kes osalevad toidu valmistamises, tuleb käsitada
toidukäitlejatena?
3.  Kas õpilaste osalemine toidu valmistamises on lubatud ilma:
• hügieenikoolituseta
• tervisetõendita
• tööriieteta
4.  Kas selline tegevus võib suurendada:
• mikrobioloogilise saastumise riski
• ristsaastumise riski
• HACCP süsteemi rikkumise riski
Küsimused Haridus- ja Teadusministeeriumile
1.  Kas õpilaste kaasamine kooli toitlustusköögi tootmisprotsessi on
kooskõlas:
• põhikooli- ja gümnaasiumiseadusega
2.  Kas selline tegevus on käsitatav:
• õppetööna
• huvitegevusena
• tööpraktikana
3.  Kes vastutab õpilase ohutuse eest köögis (palun välja tuua eeltoodud
olukorda reguleeriv seadus, määrus või mõni muu õigusakt).
Küsimused Sotsiaalministeeriumile
1.  Kas õpilaste osalemine professionaalse tootmisköögi töös on kooskõlas
laste ohutuse ja tervisekaitse põhimõtetega?
2.  Kas selline tegevus võib olla vastuolus laste ohutuse tagamise
põhimõtetega?
Küsimused Haridus- ja Teadusministeeriumile ning Sotsiaalministeeriumile
Palun vastuses selgelt märkida, kas õpilaste kaasamine koolide
tootmisköökide toidu valmistamise protsessidesse on:
• õiguspärane
• lubatud teatud tingimustel
• või vastuolus kehtivate nõuetega
Samuti palun selgitada, milline osapool kannab vastutust, kui sellise
tegevuse käigus:
• saab õpilane vigastada
• tekib toiduohutuse rikkumine koos võimalike kaasnevate tagajärgedega
(näiteks salmonelloosi, staphylococcus aureus või mõne muu toiduga
kergesti edasikanduva bakteri levik).

Jüri kooli nimel
Gert Reisner
Toitlustusjuht
Tel: + 372 5625 2120
Laste tn 3, Jüri, Rae vald, Harjuma
[email-masked]